**1-MAVZU**

**TIL VA MADANIYAT**

**(2 soat)**

Biz gaplashadigan aniq til idrokimizni qay darajada shaklantiradi degan savolga ikki nuqtayi nazardan yondashish mumkin. Birinchisi nominalistik nuqtayi nazar, ikkinchisi relativistik (nisbiy) nuqtayi nazardir. Nominalistik nuqtayi nazarga ko‘ra, bizning idrokimiz biz so‘zlashiladigan maxsus bir til orqali shakllanmaydi. Til fikrning shunchaki tasodifiy tashqi shaklidir. Yani, barchamiz turli yo‘llar va turli tillar vositasida ifodalanadigan bir xil fikrlar qatoriga egamiz. Demak, har qanday fikr har qanday til vositasida ifodalanishi mumkin. Shunday bo‘lsa-da, ulardan ayrimlari kamroq, ayrimlari ko‘proq so‘zlar vositasida qabul qilinishi mumkin. Har xil tillarning mavjudligi insonlarning turli fikrlar jarayoni yoki turfa tushunchali olamlarda yashashini anglatmaydi. Binobarin, daraxt fransuz tilida *arbre*, ispan tilida *arbol* bo‘lishi mumkin, biroq biz daraxtni qanday bo‘lsa, shundayligicha qabul qilamiz.

Relativistik nuqtayi nazarga ko‘ra, biz so‘zlashiladigan maxsus til, xususan, mazkur tilning tuzilishi fikrlarimizni, bizni borliq haqidagi tasavvurlarimizni, xullas, muhim madaniy komponentlarni belgilab beradi. Mazkur qarash Edvard Sepirning farazida atroflicha yoritib berilgan[[1]](#footnote-1). E.Sepirga ko‘ra, til bizning hayot tarzimizni tavsiflovchi ijtimoiy meros qilib olingan malaka va g‘oyalar majmuyi sifatida madaniyatdan tashqarida mavjud bo‘lolmaydi. Til inson faoliyatlarining biri sifatida madaniyatning tarkibiy qismi hisoblansa-da, tafakkur shakli va muloqot vositasi sifatida madaniyat bilan bir qatorda turadi[[2]](#footnote-2).

Til – madaniyatning ko‘zgusi bo‘lib, unda nafaqat insonni o‘rab olgan real borliq, uning real yashash sharoitlari, balki xalqning ijtimoiy o‘zini o‘zi anglashi, uning mentaliteti, milliy xarakteri, hayot tarzi, an’analari, urf-odatlari, axloqi, qadriyatlar yig‘indisi va dunyoqarashi ham aks etadi.

Til – madaniyat xazinasi, sandig‘i, majmuyidir. U leksika, grammatika, iboralar, maqol va matallar, folklor, badiiy va ilmiy adabiyot, og‘zaki va yozma nutqda madaniy qadriyatlarni saqlab keladi[[3]](#footnote-3).

Til – madaniyat tashuvchisi bo‘lib, u ajdodlardan avlodlarga milliy madaniyat xazinasini meros qilib qoldiradi. Yosh avlod ona tili barobarida ajdodlarning boy madaniy tajribasini ham o‘zlashtiradi.

Til – madaniyatning quroli, vositasidir. U xalq madaniyati vositasida inson shaxsiyatini, til sohibini shakllantiradi.

Agar tilga uning strukturasi, vazifalari va uni o‘zlashtirish jihatidan qaraladigan bo‘lsa, u holda ijtimoiy qatlam yoki madaniyatning komponenti tilning tarkibiy qismi bo‘ladi. Ayni paytda madaniyatning komponenti til orqali xabar qilinadigan qandaydir madaniy informatsiya emas. U tilning barcha sathlariga tegishli bo‘lgan tilga xos ajralmas xususiyatdir.

Til – kishilar oqimini xalqqa aylantiradigan, mazkur nutq jamoasining o‘zini o‘zi anglashi, madaniyati, an’analarini saqlashi va ularni meros qilishi orqali millatni shakllantiradigan kuchli ijtimoiy vositadir.

“Til madaniyatning milliy komponentlari orasida birinchi o‘rinda turadi. Til birinchi navbatda, madaniyatga kishilik jamiyatining ham muloqot vositasi, ham ushbu muloqotni uzib qo‘yuvchi vosita bo‘lishiga yordam beradi. Til – uning sohiblarining muayyan jamoaga tegishli ekanini ko‘rsatadi. Xalqning o‘ziga xos asosiy xususiyati bo‘lgan tilga “ichki” va “tashqi” jihatdan yondashish mumkin. Tilga “ichki” jihatdan yondashilganda, u etnik integratsiyaning bosh omili sifatida namoyon bo‘lsa, “tashqi” jihatdan yondashilganda, u xalqning etnik farqlarini ko‘rsatadi. Bu ikki qarama-qarshi funksiyani o‘zida dialektik birlashtirgan til bir tomondan xalqning o‘z-o‘zini saqlash vositasi, ikkinchi tomondan uni “o‘ziniki” va “begona”ga ajratish vositasi bo‘lib xizmat qiladi”[[4]](#footnote-4).

**Topshiriqlar**

**1-topshiriq.** Til va madaniyat farqlarini klaster asosida tushuntiring.

**Klaster –bog‘lam**

• ilgari surilgan g‘oyalarni umumlashtirish, ular o‘rtasidagi aloqalarni topish imkoniyatini yaratadi;

• bilimlarni faollashtirishga yo‘naltiradi, fikrlovchi jarayonga mavzu bo‘yicha yangi assotsiativ tasavvurni erkin va ochiq jalb qilishga yordam beradi;

• go‘quv mashg‘ulotining hamma bosqichlarida qo‘llaniladi.

Klaster tuzish qoidalari bilan tanishtiradi. Yozuv taxtasiga kalit so‘z yoziladi

(1-2 so‘zdan iborat).

Kalit so‘z atrofiga dumaloqlar shaklida assotsiativ tushunchalar yozib boriladi, ularni asosiy chiziq bog‘lab turadi.

Muhokama uchun klasterlar bilan almashinish ham mumkin

**2-topshiriq.** “Til va madaniyat” mavzusida taqdimot tayyorlang.

**Nazorat uchun savollar**

1. Tilda qanday mohiyatlar aks etadi?

2. “Til – madaniyat xazinasi” deganda nimalar tushuniladi?

3. Til qanday vosita?

4. Tilga “ichki” va “tashqi” jihatdan yondashish nima?

5. Madaniy antropologiya nimani o‘rganadi?

1. Judith Martin, Thomas Nakayama. Intercultural communication in contexts. — 5th ed. –New York: McGraw-Hill, 2010. –P. 221-222. [↑](#footnote-ref-1)
2. Сепир Э.Язык. Введение в изучение речи // Избранные труды по языкознанию и культурологии. –М.: Прогресс, 1993.–С 185. [↑](#footnote-ref-2)
3. Robins R. Н. General Linguistics. An Introductory Survey. –London:  Routledge, 1989. –Р. 27; Верещагин Е. М., Костомаров В. Г.Язык и культура. –М.: Русский язык, 1990. –С. 26. [↑](#footnote-ref-3)
4. Антипов Г.А., Донских O.А., Марковина И.Ю., Сорокин Ю. А.Текст как явление культуры. –Новосибирск: Наука; Сиб. отд-ние, 1989. –C. 75. [↑](#footnote-ref-4)